ໄພນ້ຳຖ້ວມ ຢູ່ໃນເຂດ 4 ແຂວງ ຂອງລາວ ສົ່ງຜົນກະທົບ ຕໍ່ແຜນການ ເພີ້ມຜົນຜະລິດເຂົ້າ
ໃນເວລານີ້ ຜົນຜະລິດດ້ານການກະເສດ ແມ່ນໄດ້ເສຍຫາຍໄປແລ້ວ ຄິດເປັນມູນຄ່າ ຫຼາຍກວ່າ 30 ຕື້ກີບ ແລະຄາດວ່າ ຍັງຈະເກີດການເສຍຫາຍ ເພີ້ມຂຶ້ນອີກ.
ໄພນ້ຳຖ້ວມຢູ່ໃນເຂດ 4 ແຂວງໃນເວລານີ້ ສົ່ງຜົນກະທົບຕໍ່ ແຜນການ ຂອງລັດຖະບານລາວ ທີ່ຈະຊຸກຍູ້ເພື່ອເພີ້ມການ ຜະລິດເຂົ້າໃຫ້ໄດ້ເຖິງ 4 ລ້ານ 2 ແສນໂຕນ ໃນທົ່ວປະເທດ ພາຍໃນປີ 2015 ກະຊວງກະສິກຳ ແລະປ່າໄມ້ລາຍງານຜົນການປະເມີນ ຄວາມເສຍຫາຍໃນຂັ້ນເບື້ອງຕົ້ນ ທີ່ເກີດຈາກໄພນ້ຳຖ້ວມຢູ່ໃນເຂດແຂວງຈຳປາສັກ ຄຳມ່ວນ ວຽງຈັນ ແລະ ຫລວງພະບາງ ໃນເວລານີ້ວ່າ ຜົນຜະລິດດ້ານການກະເສດ ໄດ້ເສຍຫາຍໄປແລ້ວ ຄິດເປັນມູນຄ່າຫຼາຍ ກວ່າ 30 ຕື້ກີບ ແລະຄາດວ່າ ຍັງຈະເກີດການເສຍຫາຍເພີ້ມຂຶ້ນອີກ ເນື່ອງຈາກວ່າໄພນ້ຳ ຖ້ວມຍັງສືບຕໍ່ມີຢູ່ ໃນຫຼາຍໆພື້ນທີ່ ໂດຍທີ່ເສຍຫາຍຫຼາຍກວ່າໝູ່ກໍຄືພື້ນທີ່ ໃນເຂດແຂວງຈຳປາສັກ ເຊັ່ນເມືອງຊະນະສົມບູນ ເມືອງມູນລະປະໂມກ ເມືອງສຸຂຸມາ ເມືອງຈຳປາສັກ ເມືອງບາຈຽງ ແລະເມືອງໂພນທອງ ຊຶ່ງມີນາເຂົ້າ ທີ່ຖືກນ້ຳຖ້ວມຄິດເປັນເນື້ອທີ່ລວມເຖິງ 11,887 ເຮັກຕາ ຫຼື 9 86 ເປີເຊັນ ຂອງທີ່ນາທັງໝົດ ໃນແຂວງຈຳປາສັກ ສ່ວນຢູ່ໃນແຂວງຄຳມ່ວນ ກໍມີພື້ນທີ່ໃນເຂດ 6 ເມືອງ ທີ່ເສຍຫາຍ ຈາກໄພນ້ຳຖ້ວມ ກໍຄືເມືອງໜອງບົກ ເມືອງເຊບັ້ງໄຟ ເມືອງຫີນບູນ ເມືອງມະຫາໄຊ ເມືອງຍົມມະລາດ ແລະ ເມືອງນາກາຍ ນອກຈາກນີ້ ກໍຍັງມີເມືອງໂພນໄຊ ທີ່ເສຍຫາຍຫຼາຍກວ່າເມືອງອື່ນໆ ທີ່ຢູ່ໃນແຂວງຫລວງ ພະບາງ ດ້ວຍກັນ ສ່ວນຢູ່ໃນແຂວງວຽງຈັນນັ້ນ ຍັງຢູ່ໃນລະຫວ່າງ ການເກັບກຳຂໍ້ມູນ ຢູ່ໃນ ເຂດທີ່ຖືກນ້ຳຖ້ວມ ແຕ່ກໍເຊື່ອວ່າ ຈະເກີດການເສຍຫາຍຫຼາຍສົມຄວນ ເນື່ອງຈາກຫຼາຍໆ ພື້ນທີ່ໃນແຂວງວຽງຈັນ ຈະຕ້ອງຮອງຮັບນ້ຳ ທີ່ຖືກປ່ອຍລົງມາຈາກເຂື່ອນນ້ຳງື່ມ ນັ້ນເອງ ໂດຍອິງຕາມລາຍງານຈາກທ້ອງຖິ່ນຂອງທັງ 4 ແຂວງດັ່ງກ່າວ ກໍປະກົດວ່າ ມີປະຊາຊົນ ລາວ ທີ່ໄດ້ຮັບຜົນກະທົບ ຈາກໄພນ້ຳຖ້ວມຄັ້ງນີ້ແລ້ວ 2 ໝື່ນກວ່າຄອບຄົວ ໂດຍສະເພາະ ແມ່ນຢູ່ທີ່ເຂດເມືອງໂພນໄຊນັ້ນ ຍັງຈະຕ້ອງອົບພະຍົບ ປະຊາຊົນ ອອກຈາກພື້ນທີ່ຢ່າງ ຖາວອນອີກດ້ວຍ ການທີ່ລາວຕ້ອງປະເຊີນກັບໄພທຳມະຊາດ ທີ່ໜັກໜ່ວງຫຼາຍຂຶ້ນ ທັງໄພນ້ຳຖ້ວມ ແລະໄພແຫ້ງແລ້ງນັ້ນ ໄດ້ເຮັດໃຫ້ເກີດການເສຍ ຫາຍເພີ້ມຂຶ້ນທຸກປີ ເຊັ່ນໃນລະດູແລ້ງປີ 2014 ນີ້ ກະເສດຕະກອນ ລາວ ທົ່ວປະເທດ ສາມາດປູກເຂົ້ານາແຊງໄດ້ ໃນເນື້ອທີ່ລວມພຽງ 94,700 ກວ່າເຮັກຕາ ຊຶ່ງຄິດເປັນ 75 ເປີເຊັນ ຂອງແຜນການທີ່ ວາງໄວ້ ທັງໝົດເທົ່ານັ້ນ ຍິ່ງໄປກວ່ານັ້ນ ເມື່ອປະກອບກັບການປູກເຂົ້ານາແຊງ ສ່ວນໃຫຍ່ ຢູ່ໃນລາວ ຈະຕ້ອງເພິ່ງພາການສູບນ້ຳ ຂຶ້ນມາຈາກແມ່ນ້ຳຂອງ ຫາກແຕ່ກໍປະກົດວ່າ ລະດັບນ້ຳໃນແມ່ນ້ຳຂອງ ໃນປີນີ້ບົກແຫ້ງ ກວ່າທຸກປີ ຊຶ່ງກໍເຮັດໃຫ້ ກະເສດຕະກອນລາວ ພາກັນຫັນໄປປູກພືດຊະນິດອື່ນໆ ແທນການປູກເຂົ້າ ຫຼາຍຂຶ້ນ ດ້ວຍນັ້ນ ກໍເປັນຜົນເຮັດໃຫ້ການຜະລິດເຂົ້ານາແຊງໃນປີນີ້ ໄດ້ຕ່ຳກວ່າເປົ້າໝາຍ ທີ່ວາງ ເອົາໄວ້ຢ່າງຫລີກລ່ຽງບໍ່ໄດ້ ເຊັ່ນດຽວກັນ ດັ່ງທີ່ເຈົ້າໜ້າທີ່ຂັ້ນສູງໃນກະຊວງກະສິກຳ ແລະ ປ່າໄມ້ ໄດ້ໃຫ້ການຢືນຢັນວ່າ: ທັງນີ້ໂດຍລັດຖະບານລາວ ໄດ້ວາງແຜນການຊຸກຍູ້ ການຜະລິດເຂົ້າ ໃຫ້ເພີ້ມຂຶ້ນຢ່າງຕໍ່ ເນື່ອງ ໂດຍສະເພາະແມ່ນໃນແຜນການປີ 2014-2015 ກໍໄດ້ວາງເປົ້າໝາຍຜົນຜະລິດ ເຂົ້າໄວ້ ໃນປະລິມານລວມ 4 ລ້ານ 2 ແສນໂຕນ ໃນພື້ນທີ່ປູກເຂົ້າທັງໝົດ 1 ລ້ານກວ່າ ເຮັກຕາ ໃນທົ່ວປະເທດ ໂດຍໃນລະດູການ 2012-2013 ລັດຖະບານລາວ ໄດ້ວາງເປົ້າໝາຍ ການຜະລິດເຂົ້າ ໃຫ້ໄດ້ໃນປະລິມານລວມ 3 ລ້ານ 8 ແສນໂຕນ ແຕ່ກໍສາມາດຜະລິດໄດ້ຈິງ ພຽງ 3 ລ້ານ 5 ແສນ 4 ໝື່ນໂຕນ ຫຼື 93 ເປີເຊັນ ຂອງແຜນການປີ ໂດຍໃນນີ້ ກໍເປັນຜົນຜະລິດເຂົ້າ ນາປີ 2 ລ້ານ 8 ແສນ 5 ໝື່ນໂຕນ ນາແຊງ 5 ແສນໂຕນ ແລະເຂົ້າໄຮ່ 195,000 ໂຕນ ຕາມລຳດັບ